บาร์โค้ด 2 มิติ เทรนด์ใหม่ที่ต้องจับตา
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

....ณัฐพล ลือพร้อมชัย
หลบจากกระแสร้อนเรื่องการเมือง ลองมาดูกระแสอื่นๆ กันบ้างดีไหมครับ หากคุณผู้อ่านไม่ได้เป็นคอการเมืองพันธุ์แท้ ที่เวลาหยิบหนังสือพิมพ์ก็จะอ่านเฉพาะหน้าการเมืองเพียงอย่างเดียว แต่ยังสนใจกระแสตลาดทั่วๆ ไป โดยเฉพาะผู้ที่ชื่นชอบหน้าโฆษณา ระยะหลังอาจจะได้เห็นสัญลักษณ์แปลกๆ เป็นรูปกรอบสี่เหลี่ยมจัตุรัสสีขาวดำ มีภาพจุดๆ กระจัดกระจาย (ดังภาพตัวอย่าง) โดยกล่องที่ว่ามักจะอยู่ที่มุมภาพโฆษณา 
ล่าสุด ปรากฏอยู่ทั้งในโฆษณารถยนต์ และโครงการบ้านจัดสรรชั้นนำ เป็นต้น รูปที่ว่านี้ก็คือ “รหัสบาร์โค้ด 2 มิติ (2 Dimension Barcode)” หรือที่บริษัท Denso Wave บริษัทสัญชาติญี่ปุ่น ผู้คิดค้นตั้งชื่อว่า “QR Code : Quick Respond Code” โค้ดที่ว่านี้มีประโยชน์ใช้สอยที่มากกว่าบาร์โค้ดทั่วไป 
กล่าวคือ สามารถเก็บข้อมูลได้มากขึ้น และหลากหลายรูปแบบขึ้น อาทิ ข้อมูลในนามบัตร ชื่อ ที่อยู่ หมายเลขโทรศัพท์ อีเมล URL ของเว็บไซต์ เรื่อยไปจนถึงข้อมูลในแบบฟอร์มเอกสาร ซึ่งจะพบเห็นได้ในเอกสารขอวีซ่า เป็นต้น 
สำหรับภาพตัวอย่างนั้นก็เป็นอีเมลติดต่อของผู้เขียนเองครับ 
ดูเผินๆ ก็อาจจะบอกว่า แล้วไงล่ะ น่าสนใจตรงไหน แล้วมันจะเป็นเทรนด์ได้อย่างไร ถ้าจะให้เห็นภาพก็อาจจะต้องดูจากแหล่งที่มันได้รับความนิยม และรูปแบบการเอาไปใช้ประโยชน์ครับ 
บาร์โค้ด 2 มิตินี้เริ่มใช้และแพร่หลายมากในประเทศญี่ปุ่น ด้วยเหตุที่การใช้ชีวิตในญี่ปุ่นนั้นเป็นไปอย่างเร่งรีบ สื่อโฆษณาต่างๆ ตามท้องถนน สถานีรถไฟใต้ดิน ก็จะต้องปรับตัวตามผู้บริโภค การที่จะมีเนื้อหามากมาย เวลาคนสนใจจะได้ไปดูรายละเอียดเพิ่มเติมนั้น ไม่สามารถใช้ได้จริง 
ขณะเดียวกันเทคโนโลยีโทรศัพท์เคลื่อนที่ที่มีกล้องดิจิตอลก็มีการใช้อย่างแพร่หลาย เมื่อผนวกสองอย่างเข้าด้วยกันก็เจอทางออก กล่าวคือ การพัฒนา QR Code ขึ้นมาเพื่อบรรจุรายละเอียดสำคัญของโฆษณา โดยเฉพาะอย่างยิ่ง Web URL หรือโปรโมชันต่างๆ เพื่อให้ผู้บริโภคถ่ายรูปโค้ดนี้เก็บไว้ แล้วนำไปหาข้อมูลเพิ่มเติม หรือใช้เป็นคูปองส่วนลดสินค้า เป็นต้น 
กรณีเป็น Web URL ก็ตรงไปตรงมา พอโปรแกรมแปลค่าออกมาก็สามารถเปิดเว็บเบราเซอร์และกระโจนไปที่เว็บนั้นๆ ได้เลย ส่วนในกรณีเป็นคูปองส่วนลด ก็สามารถโชว์ให้แคชเชียร์ใช้เครื่องอ่านบาร์โค้ดสแกนไปได้เหมือนกัน 
ข้อดีที่เหนือกว่าคูปองทั่วไป คือ ความจุข้อมูลที่เพิ่มขึ้นนี้ทำให้ผู้ค้าสามารถบรรจุแหล่งที่มาของคูปองได้ ทำให้สามารถศึกษาพฤติกรรมผู้บริโภคได้ดีขึ้นว่าได้บาร์โค้ดนี้มาจากโปสเตอร์แผ่นใด ที่ติดอยู่ที่ไหน หรือจากสื่อสิ่งพิมพ์ใด 
ส่วนลูกค้าเองก็มีความสะดวกมากขึ้น จากในอดีตที่ผู้บริโภคโดยเฉพาะสาวๆ ต้องตามตัดคูปองมาจากหนังสือพิมพ์ หรือต้องเก็บคูปองจนกระเป๋าบวม ก็เปลี่ยนเป็นมาเก็บในโทรศัพท์มือถือ จะเก็บเป็นร้อยเป็นพันคูปองก็ไม่มีปัญหา
ในบ้านเราก็เริ่มมีการนำมาใช้ในหลายๆ ด้าน แต่ที่ที่น่าจะคุ้นเคยที่สุดก็น่าจะเป็นการใช้บน บีบี (โทรศัพท์เคลื่อนที่แบล็คเบอร์รี่) สำหรับชาวบีบีมีการใช้บาร์โค้ด 2 มิติอย่างแพร่หลายเวลาที่ต้องการเพิ่มชื่อผู้ติดต่อใน บีบีเมสเซนเจอร์ โดย บริษัท รีเสิร์ช อิน โมชั่น เจ้าของบีบี ได้แก้ไขข้อจำกัดของโปรแกรมแชตของตัวเองที่เจ้าของเครื่องไม่สามารถตั้งรหัสส่วนตัวได้ ต้องใช้รหัสที่ติดมากับตัวโทรศัพท์ ซึ่งเป็นรหัสตัวเลขปนตัวอักษรภาษาอังกฤษจำนวน 8 หลัก อาทิ 1ABCD2EF ซึ่งจำยากมาก 
ดังนั้น การนำบาร์โค้ด 2 มิติมาใช้แปลงรหัสนี้จึงเป็นทางออกอันชาญฉลาด ไม่ใช่เพียงสามารถแก้ปัญหาของโปรแกรมของตนเท่านั้น แต่ยังกลับได้ผลพลอยได้เป็นพฤติกรรมใหม่ในหมู่ผู้ใช้คนรุ่นใหม่ให้คนนอกกลุ่มแปลกใจปนสนใจ ส่งผลให้เกิดความอยากได้ นำไปสู่การซื้อโทรศัพท์บีบีมาใช้ในที่สุด 
นี่เป็นส่วนหนึ่งของปรากฏการณ์บีบีที่เกิดขึ้นในปัจจุบัน
สำหรับผู้ประกอบการแนวหน้าที่นำเทคโนโลยีนี้มาใช้ นอกจากบรรจุอยู่ในโฆษณาหนังสือพิมพ์ดังที่กล่าวไว้ในข้างต้นนั้นก็มี กลุ่มทรูมูฟ ที่สร้างบริการเสริมให้กับผู้ใช้โทรศัพท์มือถือของตนโดยการเปิดให้ดาวน์โหลดโปรแกรม inigma ที่เป็นโปรแกรมอ่านบาร์โค้ด 2 มิติลงในโทรศัพท์ ซึ่งสามารถนำไปสแกนโค้ดที่มีอยู่ตามที่ต่างๆ อาทิ โค้ดในแผ่นพับของทรูเพื่อลิงก์เข้าเว็บไปดูแพนด้าน้อยหลินปิง แทนที่จะต้องดูเฉพาะในเคเบิลทีวี 
หรือมีการเล่นเกมกับลูกค้าเพื่อชิงโทรศัพท์รุ่นใหม่ BB 9700 โดยการสแกนโค้ดแล้วเอาผลจากการแปลงโค้ดไปใช้ 
อีกค่ายที่มีความเคลื่อนไหวก็คือ กลุ่มโออิชิ ซึ่งสร้างโค้ดติดไว้ที่กล่องชาเขียว เพื่อให้ลูกค้านำไปใช้สแกนผ่านเว็บแคมเพื่อรับไอคอนวัตถุดิบน่ารักๆ แล้วนำไปปรุงเป็นอาหารเพื่อเสิร์ฟในเกม Oishi Cafe City ซึ่งเป็นเกมออนไลน์ล่าสุดที่โออิชิทำผ่านเว็บไซต์ของตัวเอง 
สิ่งที่รับไปเต็มๆ คือยอดขายและภาพลักษณ์ของสินค้าที่เกาะกระแสคนรุ่นใหม่ทั้งวัยรุ่นและกลุ่มคน Generation Y 
ทุกวันนี้โลกเราแคบลงทุกวัน กระแสเทคโนโลยีและมุขการตลาดใหม่ๆ ที่ประสบผลสำเร็จในต่างแดน มีโอกาสสูงที่จะประสบความสำเร็จในตลาดของเรามากขึ้นต่างจากอดีต เพราะช่องทางสื่อสารที่รวดเร็วขึ้น การเข้าถึงข้อมูลเทรนด์ต่างๆ ของต่างประเทศเป็นไปได้ง่ายขึ้นและมากขึ้น 
วันนี้เราเดินสยามเห็นแต่เด็กเทรนด์เกาหลีเต็มไปหมด 
เพราะฉะนั้นคงจะไม่แปลกใจถ้าพรุ่งนี้ในสื่อโฆษณาต่างๆ เราจะเห็นบาร์โค้ด 2 มิติอยู่ตามมุมๆ ของสื่อเต็มไปหมด ในฐานะนักการตลาด เราคงเมินเฉยต่อเทรนด์บาร์โค้ด 2 มิตินี้ไม่ได้แล้วละครับ 
ยังมีมุขอีกมากที่จะใช้ประโยชน์จากเทคโนโลยีนี้ได้ หากคิดอะไรออกก็เล่าสู่กันฟังได้นะครับทางอีเมลที่อยู่ในโค้ดด้านบน แล้วพบกันใหม่เดือนหน้าครับ